Πρόταση οδηγίας του Συμβουλίου που τροποποιεί την απόφαση 81/956/ΕΟΚ περί της ισοδυναμίας των σπόρων γεωμήλων προς φύτευση που παράγονται σε τρίτες χώρες


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.6.2016
            COM(2016) 373 final
            2016/0174(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τον καθορισμό της θέσης που θα υιοθετηθεί εξ ονόματος της Ευρωπαϊκής Ένωσης όσον αφορά ορισμένες αποφάσεις που θα εγκριθούν στο πλαίσιο του Διεθνούς Συμβουλίου Ελαιολάδου (ΔΣΕ)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               Το Διεθνές Συμβούλιο Ελαιολάδου (ΔΣΕ) είναι διακυβερνητικός οργανισμός επιστημονικού και τεχνικού χαρακτήρα, ο οποίος δραστηριοποιείται στον τομέα του ελαιολάδου και των επιτραπέζιων ελιών. Στόχοι του ΔΣΕ είναι i) να επιδιώξει την επίτευξη ομοιομορφίας στην εθνική και διεθνή νομοθεσία σχετικά με τα φυσικοχημικά και οργανοληπτικά χαρακτηριστικά των ελαιολάδων, πυρηνελαίων και επιτραπέζιων ελιών προς αποφυγή των εμποδίων στις εμπορικές συναλλαγές ii) να αναπτύσσει δραστηριότητες στον τομέα των φυσικοχημικών και οργανοληπτικών εξετάσεων ώστε να διευρυνθούν οι γνώσεις σχετικά με τη σύσταση και τα χαρακτηριστικά ποιότητας των ελαιοκομικών προϊόντων και, κατ’ επέκταση να ενισχυθούν τα διεθνή πρότυπα, και iii) να ενισχύσει τον ρόλο του Διεθνούς Συμβουλίου Ελαιολάδου ως φόρουμ αριστείας για τη διεθνή επιστημονική κοινότητα στον τομέα της ελιάς και του ελαιολάδου.

               Επί του παρόντος, το ΔΣΕ αποτελείται από 16 μέλη, μεταξύ των οποίων η Ευρωπαϊκή Ένωση.

               Σε επίπεδο ΕΕ, σύμφωνα με τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων (κανονισμός ΚΟΑ, ΕΕ L 347, σ. 671), ορισμένες αποφάσεις που έχουν εγκριθεί και δημοσιευθεί από το ΔΣΕ επηρεάζουν τη νομοθεσία της ΕΕ.

               2.ΝΟΜΙΚΑ ΣΤΟΙΧΕΙΑ

               –Με βάση τις συζητήσεις στο πλαίσιο της συνεδρίασης των ομάδων εμπειρογνωμόνων για την προετοιμασία της συνεδρίασης του Συμβουλίου του ΔΣΕ, αναμένεται ότι οι ακόλουθες πέντε αποφάσεις που παράγουν έννομα αποτελέσματα στο πλαίσιο του κεκτημένου της ΕΕ θα περιλαμβάνονται στην ημερήσια διάταξη της επόμενης συνεδρίασης του Συμβουλίου του ΔΣΕ στις 15 Ιουλίου 2016 για έγκριση:

               –το σχέδιο απόφασης για την τροποποίηση των εμπορικών προτύπων που ισχύουν για τα ελαιόλαδα και τα πυρηνέλαια (COI/T.15/Rev...): τροποποίηση του ορίου αιθυλεστέρων·

               –το σχέδιο απόφασης για την τροποποίηση των εμπορικών προτύπων που ισχύουν για τα ελαιόλαδα και τα πυρηνέλαια (COI/T.15/Rev...): τροποποίηση των ορίων του δεκαεπτανικού, του δεκαεπτενικού και του εικοσενοϊκού οξέος·

               –το σχέδιο απόφασης για την τροποποίηση των εμπορικών προτύπων που ισχύουν για τα ελαιόλαδα και τα πυρηνέλαια (COI/T.15/Rev...): τροποποίηση του ορίου του ειδικού συντελεστή απόσβεσης σε μήκος κύματος 270 (K270)·

               –το σχέδιο απόφασης για την τροποποίηση των εμπορικών προτύπων που ισχύουν για τα ελαιόλαδα και τα πυρηνέλαια (COI/T.15/Rev...): επίσημη κοινοποίηση των μεθόδων ISO που εγκρίθηκαν με σκοπό να επιτευχθεί πλήρης εναρμόνιση και προσθήκη αναφοράς στη νέα μέθοδο αριθμού υπεροξειδίων·

               –το σχέδιο απόφασης για την έγκριση της νέας μεθόδου ανάλυσης για τον προσδιορισμό του αριθμού υπεροξειδίων (COI/T.20/Doc. No…).

               Οι ανωτέρω αποφάσεις συζητήθηκαν εκτενώς μεταξύ επιστημονικών και τεχνικών εμπειρογνωμόνων του τομέα του ελαιολάδου. Συμβάλλουν στη διεθνή εναρμόνιση των προτύπων του ελαιολάδου και θα καθορίσουν το πλαίσιο που θα εξασφαλίσει τον θεμιτό ανταγωνισμό στο εμπόριο του τομέα του ελαιολάδου. Ως εκ τούτου, θα πρέπει να υποστηριχθούν.

               Όπως και κατά το παρελθόν, αναμένεται ότι θα υπάρξουν αλλαγές στην ημερήσια διάταξη της συνεδρίασης του Συμβουλίου του ΔΣΕ και ότι θα προστεθούν σ’ αυτήν συμπληρωματικές αποφάσεις που θα επηρεάσουν το κεκτημένο. Προκειμένου να εξασφαλιστεί η αποτελεσματικότητα των εργασιών του Συμβουλίου του ΔΣΕ, τηρώντας ταυτόχρονα τους κανόνες των Συνθηκών, η Επιτροπή θα συμπληρώσει και/ή θα τροποποιήσει, σε εύθετο χρόνο, την παρούσα πρόταση ώστε να δοθεί στο Συμβούλιο η δυνατότητα να εγκρίνει τη θέση που θα υποστηριχθεί όσον αφορά και τις αποφάσεις αυτές.

               2016/0174 (NLE)

               Πρόταση

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               για τον καθορισμό της θέσης που θα υιοθετηθεί εξ ονόματος της Ευρωπαϊκής Ένωσης όσον αφορά ορισμένες αποφάσεις που θα εγκριθούν στο πλαίσιο του Διεθνούς Συμβουλίου Ελαιολάδου (ΔΣΕ)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3, σε συνδυασμό με το άρθρο 218 παράγραφος 9,

               Έχοντας υπόψη την πρόταση της Ευρωπαϊκής Επιτροπής,

               Εκτιμώντας τα ακόλουθα:

               (1)Το Διεθνές Συμβούλιο Ελαιολάδου (ΔΣΕ) είναι διακυβερνητικός οργανισμός επιστημονικού και τεχνικού χαρακτήρα, ο οποίος δραστηριοποιείται στον τομέα του ελαιολάδου και των επιτραπέζιων ελιών.

               (2)Η Ένωση, ως μέλος του ΔΣΕ μπορεί να προτείνει τροποποιήσεις στα σχέδια αποφάσεων του ΔΣΕ και να εκφράσει την επίσημη θέση της για αυτά σύμφωνα με τους κανόνες διαδικασίας και ψηφοφορίας του εν λόγω οργανισμού.

               (3)Κατά την επόμενη συνεδρίαση του Συμβουλίου των μελών του στις 15 Ιουλίου 2016, το ΔΣΕ θα εξετάσει και ενδεχομένως θα εγκρίνει πέντε σχέδια αποφάσεων που θα επηρεάσουν την ενωσιακή νομοθεσία.

               (4)Ειδικότερα, το πρώτο, το δεύτερο, το τρίτο και το τέταρτο σχέδιο αποφάσεων τροποποιούν τα εμπορικά πρότυπα που ισχύουν για τα ελαιόλαδα και τα πυρηνέλαια (COI/T.15/Rev...): αφορούν την τροποποίηση του ορίου αιθυλεστέρων, την τροποποίηση των ορίων του δεκαεπτανικού, του δεκαεπτενικού και του εικοσενοϊκού οξέος, την τροποποίηση του ορίου του ειδικού συντελεστή απόσβεσης σε μήκος κύματος 270 (Κ270) και την επίσημη ανακοίνωση των μεθόδων ISO που εγκρίθηκαν με σκοπό να επιτευχθεί πλήρης εναρμόνιση και προσθήκη αναφοράς στη νέα μέθοδο αριθμού υπεροξειδίων, αντίστοιχα.

               (5)Με το πέμπτο σχέδιο απόφασης εγκρίνεται η νέα μέθοδος ανάλυσης για τον προσδιορισμό του αριθμού υπεροξειδίων (COI/T.20/ Doc. No…).

               (6)Τα εν λόγω σχέδια αποφάσεων συνεπάγονται ότι θα πρέπει ίσως να γίνουν τροποποιήσεις στον κανονισμό (ΕΟΚ) αριθ. 2568/91 της Επιτροπής
                  1
               .

               (7)Τα εν λόγω σχέδια αποφάσεων συζητήθηκαν εκτενώς μεταξύ επιστημονικών και τεχνικών εμπειρογνωμόνων του τομέα του ελαιολάδου. Συμβάλλουν στη διεθνή εναρμόνιση των προτύπων του ελαιολάδου και καθορίζουν το πλαίσιο που θα εξασφαλίζει τον θεμιτό ανταγωνισμό στο εμπόριο προϊόντων του τομέα του ελαιολάδου. Ως εκ τούτου, θα πρέπει να υποστηριχθούν.

               (8)Για να εξασφαλιστεί η αναγκαία ευελιξία κατά τις διαπραγματεύσεις ενόψει της συνεδρίασης του Συμβουλίου των μελών του ΔΣΕ, θα πρέπει να εξουσιοδοτηθεί η Ένωση να συμφωνήσει τις τροποποιήσεις των αποφάσεων αυτών, υπό την προϋπόθεση ότι οι εν λόγω τροποποιήσεις δεν θα αλλοιώνουν την ουσία τους,

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η θέση της Ένωσης στη συνεδρίαση του Συμβουλίου των μελών του ΔΣΕ της 15ης Ιουλίου 2016 είναι σύμφωνη με το παράρτημα της παρούσας απόφασης.

               Άρθρο 2

               1.Όταν η θέση που αναφέρεται στο άρθρο 1 ενδέχεται να επηρεαστεί από νέες επιστημονικές ή τεχνικές πληροφορίες που παρουσιάζονται πριν ή κατά τη διάρκεια της συνεδρίασης του Συμβουλίου των μελών του ΔΣΕ, η Ένωση ζητά την αναβολή της έγκρισης στη συνεδρίαση του Συμβουλίου των μελών του ΔΣΕ,  έως ότου η Ένωση διαμορφώσει θέση με βάση τα νέα στοιχεία.

               2.Οι εκπρόσωποι της Ένωσης στο Συμβούλιο των μελών του ΔΣΕ μπορούν να συμφωνήσουν σχετικά με ήσσονος σημασίας αλλαγές στο σχέδιο απόφασης χωρίς περαιτέρω απόφαση του Συμβουλίου.

               Άρθρο 3

               Η παρούσα απόφαση απευθύνεται στα κράτη μέλη.

               Βρυξέλλες,

                     Για το Συμβούλιο

                     Ο Πρόεδρος

                     (1)
                  Κανονισμός (ΕΟΚ) αριθ. 2568/91 της Επιτροπής, της 11ης Ιουλίου 1991, σχετικά με τον προσδιορισμό των χαρακτηριστικών των ελαιολάδων και των πυρηνελαίων καθώς και με τις μεθόδους προσδιορισμού (ΕΕ L 248 της 5.9.1991, σ. 1).

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 7.6.2016
            COM(2016) 373 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            για τον καθορισμό της θέσης που θα υιοθετηθεί εξ ονόματος της Ευρωπαϊκής Ένωσης όσον αφορά ορισμένες αποφάσεις που θα εγκριθούν στο πλαίσιο του Διεθνούς Συμβουλίου Ελαιολάδου (ΔΣΕ)

               ΠΑΡΑΡΤΗΜΑ

               Η Ευρωπαϊκή Ένωση υποστηρίζει, με την επιφύλαξη οποιασδήποτε μελλοντικής επανεξέτασης βάσει νέων εξελίξεων, τα ακόλουθα σχέδια αποφάσεων σχετικά με την τυποποίηση για τα φυσικά, χημικά και οργανοληπτικά χαρακτηριστικά των ελαιολάδων και των πυρηνελαίων, καθώς και την εναρμόνιση των μεθόδων ανάλυσης:

               ΑΠΟΦΑΣΗ για την αναθεώρηση των εμπορικών προτύπων που ισχύουν για τα ελαιόλαδα και τα πυρηνέλαια (COI/T.15/Rev...): τροποποίηση του ορίου αιθυλεστέρων.

               ΑΠΟΦΑΣΗ για την αναθεώρηση των εμπορικών προτύπων που ισχύουν για τα ελαιόλαδα και τα πυρηνέλαια (COI/T.15/Rev...): τροποποίηση των ορίων του δεκαεπτανικού, του δεκαεπτενικού και του εικοσενοϊκού οξέος.

               ΑΠΟΦΑΣΗ για την αναθεώρηση των εμπορικών προτύπων που ισχύουν για τα ελαιόλαδα και τα πυρηνέλαια (COI/T.15/Rev...): τροποποίηση του ορίου του ειδικού συντελεστή απόσβεσης σε μήκος κύματος 270 (K270).

               ΑΠΟΦΑΣΗ για την αναθεώρηση των εμπορικών προτύπων που ισχύουν για τα ελαιόλαδα και τα πυρηνέλαια (COI/T.15/Rev...): επίσημη κοινοποίηση των μεθόδων ISO που εγκρίθηκαν με σκοπό να επιτευχθεί πλήρης εναρμόνιση και προσθήκη αναφοράς στη νέα μέθοδο αριθμού υπεροξειδίων.

               ΑΠΟΦΑΣΗ για την έγκριση της νέας μεθόδου ανάλυσης για τον προσδιορισμό του αριθμού υπεροξειδίων (COI/T.20/Doc. No…).